Majandus- ja Kommunikatsiooniministeerium Teie 06.06.2025 nr 13-5/2178-2

Meie 19.06.2025 nr 7-1/22-52

**Tuulepargi kohaliku omavalitsuse eriplaneeringu**

**koostamise korraldamisest**

Mulgi Vallavolikogu 27. septembri 2022. a otsusega nr 79 on algatatud kohaliku omavalitsuse eriplaneeringu koostamine ja keskkonnamõju strateegiline hindamine koos vajalike uuringute läbiviimisega, eesmärgiga leida tuuleparkidele ja nende toimimiseks vajaliku taristu rajamiseks sobivad asukohad.

Eriplaneeringu koostamine seoses tuuleparkide rajamise arendushuviga Mulgi valla territooriumile ei ole mitmetel asjaoludel edasi liikunud.

Saarde vallas Mulgi valla piiril läänes on juba rajatud 9 tuulikuga Saarde tuulepark. Samasse piirkonda on kavandamisel veel 18 tuulikut. Idas Mulgi ja Tõrva valla omavahelise piiri läheduses on kavandamisel 9 tuulikuga Lilli-Taagepera tuulepark, lõunas lisaks eelpool nimetatutele planeeritav 33 tuulikuga piiriülene Läti Lode-Penuja tuulepark. Lähiümbruskonnas on juba Mulgi valda ümbritsemas (kokku olemas või planeerimisel) 69 tuulikut. Siia lisandub riigimaa alale enampakkumisel Mulgi-Tõrva valdade omavahelisel piiril arendatav tuulepark.

Mulgi valda juba ulatuvad kõikide nimetatud tuuleparkide seadusjärgsed mõjualad, mis on sätestatud keskkonnatasude seaduse § 553 lõikes 2, mille kohaselt maismaa tuulepargi mõjuala on Eesti Vabariigi piirkond, mis ulatub kuni 250 meetri kõrguse tuuleelektrijaama puhul kahe kilomeetri ja 250-meetrise ning kõrgema tuuleelektrijaama puhul kolme kilomeetri kauguseni tuuleelektrijaama lähima torni keskpunktist. Kui vastavalt kas kahe või kolme kilomeetri kauguseni tuuleelektrijaama lähima torni keskpunktist ulatuv piirjoon läbib kinnistut, ulatub mõjuala kinnisasja kaugeima piirini.

Mulgi Vallavolikogule esitati 22. aprillil 2025. a rahvaalgatusel „Ei Läti Lode tuulepargile meie kodude kõrval!“ kogutud allkirjad, mida kokku on 729, neist digitaalselt 319 ja paberkandjal 410. Rahvaalgatusel allkirja andnud Mulgi valla kodanikud on vastu tuuletööstuse rajamisele Läti Vabariigi Valmiera piirkonda Lode külla. Lode tuulepark piirneb kolmest küljest Eesti Vabariigiga ning tuuletööstuse negatiivne mõju tuleb valdavas enamuses Eesti Vabariiki Mulgi valda. Inimesed on mures kohaliku looduse, kultuuri ja rahva pärast ning nõuavad tuuletööstuse rajamise lõpetamist Läti Vabariigi Valmiera piirkonna Lode külas.

Lisaks on vallale edastatud ka allkirjad „Mulgi valla kodanike pöördumine Saarde vallavalitsusele ja vallavolikogule tuuletööstuse vastu“. Tuuletööstuse rajamise ja arendamise vastu Mulgi valla piiriäärsetele aladel on allkirja andnud kokku 575 inimest ning rahvaalgatusel „Tuulikute vaba Mulgi vald!“ on allkirja andnud kokku 1604 inimest, neist digitaalselt 1141 ja paberkandjal 463, kes taotlevad tuulepargi eriplaneeringu lõpetamist Mulgi valla territooriumil, ollakse mures kohaliku looduse, kultuuri ja rahva pärast.

Mulgi Vallavalitsus otsustas vastavalt planeerimisseaduse § 99 kaasata eriplaneeringu menetlusse isikud, kelle huve planeering võib puudutada, kes jäävad 5 km raadiuses tuulealasse ning kellel oleks võimalus avaldada arvamust kavandatavate tuuleparkide asukoha eelvaliku kohta.

Mulgi Vallavalitsus saatis 10. juunil 2025. a Registrite ja Infosüsteemide keskusele päringu, et saada isikute andmed, kes jäävad 5 km raadiusesse kavandatavate tuuleparkide asukoha eelavalikusse ning edastab esimesel võimalusel kirjad arvamuse saamiseks Riikliku Postkasti teavituse saatmise keskkonnas kinnistuomanikele.

Lugupidamisega

(allkirjastatud digitaalselt)

Dmitri Orav

Vallavanem